
A FILOZÓFIAI VITAKÖR ÉS A FILOZÓFIA

Detre Csaba

„A filozófia, a bölcsesség szeretete mindenre kiterjed, határtalan.”
(Davith Anhaghth = Legyőzhetetlen Dávid, Kr. u. 5. század)

Azok a törekvések, amelyek a filozófiát megpróbálták behatárolni, irányítani, mind valamely uralkodó eszmét szolgálták, valami uralkodó, vagy uralomra törő eszmei célok érdekében történtek.
„A bölcsesség csak az, amelyet XY hirdet, minden más hamis, bölcstelen.” Ezekben a célirányossá tételekben a filozófia bizonyos jól behatárolt célok teljesítésében  alkalmazottá válik, sőt egyenesen cselédlányi - (ancilla!) szolgálatra szorítkozik.

A Filozófiai Vitakör megalakulásakor ilyen arisztotelészi „tudományok tudománya” szerepet vállalt betölteni, hiszen az 1972-es „Tudománypolitikai Irányelvek” is ilyen szerepre hívta fel a filozófusokat és általában a tudományok művelőit, sőt, a filozófia aktív, „teremtő” művelésére. A Filozófiai Vitakör nem sokkal megalakulása után már összeütközött a Bölcsészkaron már akkor elterjedőben lévő „filologizáló” filozófiai irányzatokkal, amelyek a filozófiát speciális szaktudománnyá igyekeztek átformálni.

A hetvenes évek elején az interdiszciplináris jellegű „tudományok tudománya” filozófiai értelmezésnek Magyarországon három fő műhelye jött létre:

Az MTA Geonómiai Bizottsága, amelyet Szádeczky Kardoss Elemér akadémikus hozott létre, amelynek elsődleges célja a Föld komplex interdiszciplináris kutatása volt, beavatva e kutatásokba az összes létező tudományt.

A másik ilyen műhely, amely időrendi sorrendben az első volt, már a hatvanas évek elejétől is működött, de lassan vált a tudományos köztudat részévé az ELTE TTK Filozófiai Tanszéke, amelynek legendás vezetője Horváth József tanszékvezető docens volt. (Egyetemi besorolása megrekedt a docensi szinten, mivel rengeteg ellenfele lehetetlenné tette a tudományok doktora minősítés megszerzését, és ezzel a professzori cím megszerzését is.)

A harmadik műhely, a „tudományok tudománya” fórum pedig az 1973-ban megalakult Filozófiai Vitakör volt, amelynek létrejöttét akkor a Földtani Intézetben dúló, a rétegtan alapvető kérdéseit feszegető viták hozták létre. (Mi az idő? Mi a fejlődés? Mi a szukcesszió?)
Ez a három fórum, amelynek sok közös tagja volt, évtizedekig aktívan együttműködött egymással. Először Horváth József tanszékét végezték ki 1990-ben, majd a Geonómiai Bizottság hosszú agónia után megszűnt főleg teoretikus-filozófiai fórum lenni, és ma albizottságként működik - ha jól tudom - „Planetológiai-geonómiai albizottság” címen, mint kifejezetten az űrkutatáshoz kapcsolódó szaktudományi fórum.

A totalitáriánus filozófia eszméjéből adódik az is, hogy vizsgálati köre a Világ egészére kiterjed. Az egész világot lényegében tárja fel.

Az összemberi tudathalmaz azt bizonyítja, hogy a Világ egy, genetikailag egységes rendszerhalmaz. Minden része „vérrokonságban” áll minden másik részével. Nincs olyan része, amely más részével alá vagy felé rendelt lenne. Minden olyan kísérletezés, amely a részeinek lényegi alá- és fölé rendelésére törekszik, valamiféle uralmi eszmét szolgál, ugyanúgy mint a filozófia alárendelése valamely magasabbrendűnek kikiáltott eszmerendszernek.

A kétlényegű világ megjelenítése mindig annak érdekében történik, hogy a Világ két különböző lényegű része közül az egyik meghatározó legyen a másik felett. A kétlényegű, dualista világ megjelenítése során ez Isten és a neki alávetett Világ képében jelenik meg. Az egylényegű, monista világ pedig egy kozmikus demokrácia képe.

Ma a Filozófiai Vitakör az egyetlen olyan szervezet, amely hangoztatja az ősi platonikus–arisztoteliánus-davidiánus eszméket, hogy a Bölcselet minden emberi ismeretre kiterjedő totalitás!
